કરલા ગામના સરપંચ વલ્લભભાઈ બાંભણિયા લોકોની પરેશાની અંગે કહે છે, ‘અમારા ગામમાં કોઈ પણ કંપનીના મોબાઇલ નેટવર્ક મળતાં નથી. ગામથી ત્રણેક કિ.મી. દૂર જઈએ ત્યારે માંડ નેટવર્ક પકડાય છે. મોબાઇલ નહીં, લેન્ડલાઇન ટેલિફોનનું નેટવર્ક પણ નથી. ક્યારેક નસીબમાં હોય તો બીએસએનએલનું નેટવર્ક પકડાઈ જાય છે, પણ એ પૂરી વાત ન કરીએ ત્યાં તો જતું રહે છે. આ મુદ્દે ગામ લોકોએ સાંસદ, ધારાસભ્ય, મામલતદાર અને ટેલિફોન વિભાગના અધિકારીઓને રજૂઆત કરી છે, પણ કોઈ પગલાં લેવાતાં નથી. અધિકારીઓ એવું કારણ આપે છે કે ગામથી ચારેક કિ.મી. દૂર મોદા ગામમાં મોબાઇલનો ટાવર છે તેની ફ્રિક્વન્સી વધારવામાં આવશે ત્યારે આ પ્રશ્ન હલ થશે. સરકાર ડિજિટલ ઇન્ડિયાની વાત કરે છે, પણ અમારા ગામમાં મોબાઇલ કવરેજ જ મળતું નથી. સરકારે આ પાયાના પ્રશ્નને ઉકેલવા તાત્કાલિક પગલાં લેવા જોઈએ. હાલ મોટા ભાગની સરકારી સેવાઓ ઓનલાઇન બની ગઈ છે, પણ અમારા માટે આ ઓનલાઇન સેવા સાવ નકામી છે. અરે, ઇમરજન્સીમાં ૧૦૮ બોલાવવી હોય તો પણ બે-ત્રણ કિ.મી. દૂર જઈએ ત્યારે કવરેજ પકડાય છે. એવા દાખલા પણ બન્યા છે કે ૧૦૮ને ફોન કરતા વાર લાગી હોય અને કેસ ફેલ થઈ ગયા હોય.’